Internasionale Verslag – 19 Junie 2020 - Corona Krisissentrum
Tuis / COVID-19 / Internasionale Verslag – 19 Junie 2020
Internasionale Verslag – 19 Junie 2020
Nuwe aansoeke vir werkloosheidsvoordele in die VSA is steeds besig om af te neem met 1,5 miljoen nuwe aansoeke wat verlede week ingedien is. Teen die einde van verlede week het 20,5 miljoen Amerikaners werkloosheidsvoordele ontvang. Dit is 62 000 minder as die vorige week wat daarop dui dat die herstel in indiensname begin verlangsaam. Terwyl die herindiensname steeds hoër as nuwe afleggings is, sal beide syfers wesenlik moet verbeter vir die werkloosheidskoers om aansienlik te begin daal. Die Amerikaanse kongres moet binnekort besluit of werkloosheidsvoordele verleng gaan word of eerder ingekort gaan word om sodoende individue aan te moedig om beskikbare laag besoldigde poste op te neem in plaas van om net van werkloosheidsvoordele afhanklik te wees. Nuwe werkloosheidseise in die VSA het aan die einde van Maart 'n hoogtepunt bereik toe 6,9 miljoen mense in een week vir voordele aansoek gedoen het. Voor die koronapandemie was die meeste nuwe werkloosheidseise wat ooit in een week in die VSA ingedien is 695 000 eise tydens die resessie van 1982. Die deelstate waar daar steeds 'n toename in werksverliese is, is Texas, New York, New Jersey en Nevada terwyl al die ander deelstate 'n afname in nuwe eise ervaar het.
Anthony Fauci, die Trump-administrasie se hoof aansteeklike siekte kundige het gisteraand aan die nuusagentskap AFP gesê dat dit nie weer nodig sal wees om inperkingsmaatreëls in die VSA in te stel nie. Volgens Fauci is die situasie met die verspreiding van die koronavirus onder beheer en dat daar in dié deelstate waar daar tans 'n toename in gevalle is eerder ander metodes gebruik sal word soos die voortdurende aanmoediging om fisiese afstande te handhaaf en sekere higiëniese maatreëls te volg om die verspreiding van die virus ook daar te verlangsaam.
'n Analise van sterftes in die VSA as gevolg van COVID-19 het bevind dat 25% van alle sterftes in ouetehuise plaasgevind het. Associated Press het data van die Sentrums vir Medicare- en Medicaid-dienste ontleed. Tot dusver was daar in 21% van ouetehuise in die VSA sterftes weens COVID-19. Sowat 179 000 gevalle van COVID-19 is in ouetehuise aangemeld en 29 497 mense is in ouetehuise weens die siekte oorlede. In Kanada het die regering gister bekend gemaak dat 80% van alle sterftes weens COVID-19 in ouetehuise plaasgevind het met hoofsaaklik ouer Kanadese wat tot dusver weens die siekte gesterf het.
Singapoer het die meeste inperkingsmaatreëls in die land uitgefaseer. Van vandag af kan mense weer soos normaal restaurante en gimnasiums besoek en familie en vriende mag weer saamkuier solank daar net nie meer as vyf mense op 'n slag saamkuier nie. Singapoer het van die hoogste voorkoms van die koronavirus in Asië gehad met 41 473 gevalle wat in dié stadstaat aangemeld is. Die meerderheid van gevalle in Singapoer was egter onder gasarbeiders uit ander arm Asiatiese lande wat saam in hostelle woon waar die virus vinnig versprei het. Winkelsentrums, gimnasiums, skoonheidsalonne, parke en ander openbare ruimtes kon alles vandag heropen. Daar geld wel steeds streng maatreëls oor die handhaaf van fisiese afstande.
Japan het alle beperkings op binnelandse vlugte opgehef. Die Japanese Eerste Minister Shinzo Abe het ook vandag Japanese aangemoedig om weer konserte by te woon en parke en ander plekke in die land te gaan besoek in die hoop dat verbruikerspandering kan verhoog ten einde die Japanese ekonomie 'n hupstoot te gee. Die noodtoestand in Japan is ook opgehef.
Die koronapandemie verdiep steeds in Latyns-Amerika. Mexiko het gister die meeste nuwe gevalle nog op een dag aangemeld. Sowat 5 662 mense is positief vir die virus getoets met die totaal wat nou tot byna 170 000 gestyg het. Sowat 20 000 mense is tot dusver in Mexiko aan COVID-19 oorlede.
Ook in Brasilië styg die voorkoms van die virus steeds skerp met 22 765 nuwe gevalle wat gister aangemeld is en 1 238 nuwe sterftes. Byna 1 miljoen mense in Brasilië het nou reeds positief vir COVID-19 getoets met 50 000 mense wat aan die siekte oorlede is.
Leiers van die Europese Unie-lidlande vergader vandag om oor die herstelfonds vir Europa wat onlangs deur die Europese Kommissie voorgestel is, te onderhandel. Die president van die Europese Raad, Charles Michel, sê dat hulle nie verwag dat lidlande vandag tot 'n vergelyk gaan kom nie maar dat hulle hoop dat daar wel goeie vordering gemaak sal word. Daar is ernstige verskille tussen lidlande van die EU oor gedeelde skuld wat aangegaan moet word om 'n gesamentlike reddingsplan vir die hele EU-streek daar te stel. Die EU wil 750 miljard Euro se skuld maak om die reddingsplan te finansier.
Die daaglikse sterftes weens COVID-19 in die VSA neem steeds af. Gister is 687 mense oorlede wat die dodetal tot 118 381 laat styg het. Dit is die agste dag in 'n ry met minder as 1 000 sterftes. Byna 23 000 nuwe gevalle van persone met COVID-19 is gister aangemeld met 2 263 756 mense wat tot dusver in die VSA positief getoets het. Byna 27 miljoen mense is reeds in dié land vir COVID-19 getoets.
Die President van die Bank van Engeland, Andrew Bailey het gister gesê dat die Britse ekonomie vinniger herstel as wat die bank 'n maand gelede verwag het. Volgens Bailey is ekonomiese aktiwiteite in Brittanje vinnig besig om te herstel, maar is hulle bekommerd oor indiensname wat steeds baie laag is. Die Bank van Engeland het gister 'n verhoging van 100 miljard pond ($124 miljard) in die omvang van sy verbandkoopprogram aangekondig. Die bank beplan om sy terugkoopprogram nog vanjaar tot 745 miljard pond uit te brei.